## Educació celebrarà una jornada per a abordar les actuacions davant de casos d’assetjament escolar i ús de les noves tecnologies

*** Experts de diversos camps participaran en dos taules redones en una jornada que serà clausurada pel conseller, José Antonio Rovira
* “Es tracta d'abordar des d'una perspectiva àmplia, i amb les aportacions dels experts, com avançar davant d'estes situacions”, ha explicat la directora general d'Inclusió i Innovació Educativa**

La Conselleria d’Educació, Universitats i Ocupació celebrarà dilluns que ve una jornada per a abordar els protocols i les actuacions davant de situacions d’assetjament escolar, així com l’ús de dispositius mòbils als centres educatius.

La jornada es desenvoluparà al llarg del matí en dos taules que comptaran amb la presència d’experts en la matèria. En la primera de les taules s’abordarà l’assetjament escolar des de la prevenció i l’educació de l’alumnat, així com les mesures que s’adopten per part dels centres educatius quan es detecta algun cas.

Les dos taules redones seran moderades per la directora general d’Inclusió i Innovació Educativa, Xaro Escrig. La primera comptarà amb la presència del psiquiatre Bartolomé Pérez Gálvez, responsable de l’Oficina Autonòmica de Salut Mental i Addiccions (OSMA); l’inspector educatiu Joaquín Sanz; la cap de servei d’Inclusió d’Educació, M. Carmen Jiménez; el coordinador d’Igualtat i Convivència de l’IES Sant Vicent de València, Carlos Caurín; el director general de l’IVAJ, Vicente Ripoll, i un representant de les Forces i Cossos de Seguretat de l’Estat.

“Es tracta d’abordar des d’una perspectiva àmplia com avançar en les situacions d’assetjament escolar, en què es pot millorar i de quina manera, sense perdre de vista les vies ni el més important, que són els alumnes i el component humà”, ha assenyalat Escrig.

La segona de les taules posarà el focus en la utilització dels dispositius electrònics als centres escolars i el seu paper en els casos de situacions d’assetjament escolar. Esta taula comptarà amb la presència del director del CEIP Sanchis Guarner d’Ondara i precursor del projecte ‘Stop Ciberbullying’, Raül Lara Pons; l’inspector educatiu José Raúl Ramírez; la cap de secció de Convivència d’Educació, Esmeralda Llorca; la directora de l’IES José María Parra d’Alzira, Ángela Masiá; la vicedirectora de l’IES Puçol i experta en ciberseguretat, Elena Campaña, i un representant de la Guàrdia Civil.

La jornada serà clausurada pel conseller d’Educació, Universitats i Ocupació, José Antonio Rovira.

Fecha: 01/12/2023